UDHËZIM
Nr.17, datë 5.11.2010

PËR PËRCAKTIMIN E NUMRIT TË PROFILEVE E MOSTRAVE PËR SIPËRFAQEN E TOKËS QË ANALIZOHET DHE VLERËS SË ANALIZAVE TË TOKËS

Në mbështetje të nenit 102, pika 4 të Kushtetutës, të vendimit të Këshillit të Ministrave nr.655, datë 28.7.2010 “Për rregullat dhe procedurat e ndryshimit të kategorive të resurseve të tokës”, kreu III, pika 3, 

UDHËZOJ:

1. Numri i profileve për vlerësimin e treguesve pedagogjik të jetë:
a) në toka fushore, me pjerrësi 1-5%, hapet një profil për sipërfaqe deri në 10 ha;
b) në toka me pjerrësi mbi 5%, hapet një profil për sipërfaqe deri në 5 ha.
Brenda hapësirës për të cilën kryhen analizat, hapen deri dy profile ndihmëse, në raste kur kërkohet përcaktimi i kufirit të ndryshimeve midis tipave, nëntipave dhe llojet e tokave.
2. Numri i mostrave përfaqësuese për vlerësimin e treguesve agrokimik të jetë:
a) në toka fushore, me pjerrësi 1-5%, merret një mostër përfaqësuese për sipërfaqe deri në 8 ha;
b) në toka fushore, me pjerrësi 1-5%, me sipërfaqe heterogjene, merret një mostër mesatare për sipërfaqe deri në 4 ha;
c) në toka të pjerrëta merret një mostër përfaqësuese për sipërfaqe deri në 3 ha.
2/1. Për krijimin e mostrës përfaqësuese, sasia e mostrave ndihmëse të jetë si vijon:
a) për sipërfaqe më të vogël se 2 ha, merren jo më pak se 15 mostra ndihmëse;
b) për sipërfaqe më të madhe se 2 ha, merren jo më pak se 20 mostra ndihmëse.
3. Vlera e analizave të tokës të jetë si vijon:
a) vlera për hapje profile, marrje mostre dhe përpunim, ambalazhim, etiketim të saj, për llogaritet e barabartë me pagesën ditore+sigurimet shoqërore të një punëtori bujqësie, në shumën 1360 lekë;
b) shpenzimet e analizave të mostrave për treguesit pedagogjik e agronomik, të jenë sipas përcaktimit të udhëzimit të përbashkët të Ministrit të Bujqësisë, Ushqimit dhe Mbrojtjes së Konsumatorit dhe Ministrit të Financave, nr.8, datë 8.5.2007 “Mbi tarifat e të ardhurave dytësore, të aplikueshme nga institucionet vartëse të Ministrisë së Bujqësisë, Ushqimit dhe Mbrojtjes së Konsumatorit”;
c) për zbatimin e këtij udhëzimi ngarkohet Qendra e Transferimit të Teknologjive Bujqësore Fushë-Krujë.
Ky udhëzim hyn në fuqi menjëherë dhe botohet në Fletoren Zyrtare.

